اسلام آباد (اے پی پی) پاکستان و انڈونیشیاکروناوائرس نا دین انا انسداد کن او آئی سی و اقوام متحدہ نا پلیٹ فارم نا کمک اٹ اسیجاکوشست آتے کاریم اٹ اتنگ آ امنا و سلابتی چرجوئی ءِ برجاتخنگ نا فیصلہ ءِ کرینو۔ وزیر خارجہ مخدوم شاہ محمود قریشی جمعہ نادے آ انڈونیشیانا وزیر خارجہ رتنومارسودی تون ٹیل فون آ رابطہ کرے۔ ترجمان دفترخارجہ نا رداٹ ہڑتوم آ وزیرخارجہ غاتا نیام اٹ کروناوائرس نا تالانی ءِ تونگ و داجہانی چیلنج تون گچین وڑاٹ مون تننگ نا بابت سرجم گپ وتران مس۔ وزیرخارجہ دا جہانی دین انا سوب آن انڈونیشیا ٹی مروک آ جانی نسخان تیا پاکستان نا کنڈآن انڈونیشیا نا حکومت و الس تون است ہسونی نا درشانی ءِ کرے۔ وزیر خارجہ دادین انا تالانی ءِ توننگ کن انڈونیشیا نا کنڈآن کروک آ وخت آ گام گیج آتا ستاءِ کرے۔
